HU Az Európai Unió Hivatalos Lapja C 103/13

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2014/C 103/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE (2)

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról

„PESCABIVONA”

EK-szám: IT-PGI-0005-01139-31.07.2013

OFJ ( X ) OEM ( )

1. Elnevezés

„Pescabivona”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Pescabivona” elnevezés az alábbi négy, az előállítási területről származó, és ott fejlődött őszibarack ökotípusát jelöli:

Murtiddara vagy Primizia Bianca, Bianca, Agostina, Settembrina

A „Pescabivona” OFJ gyümölcs forgalomba kerüléskor megfelel az őszibarack és nektarin forgalmazására vonatkozó, érvényben lévő jogszabályoknak, és az alábbi minőségi jellemzőkkel írható le:

— Fehér, nem szétomló húsú gömbölyű duránci őszibarack, a terméshéj alapszíne sárgászöldes-fehér, piros fedőszínnel (A Settembrina ökotípus termésén a varrat vonala mentén piros csík látható).

— A piros fedőszín korlátozott kiterjedésű, a terméshéj 50%-ánál kisebb felületet borít.

— Az egyes ökotípusok jelentősebb kémiai-fizikai paramétereinek legkisebb értéke az alábbi táblázatban foglaltaknak megfelelő.

Ökotípus Oldható szárazanyag-tartalom Oldható szárazanyag és titrálható savak aránya Gyümölcshús keménysége Murtiddara vagy Primizia Bianca > 10 > 1,20 > 3 Bianca > 10 > 1,20 > 3 Agostina > 10 > 1,20 > 3 Settembrina > 10 > 1,20 > 3,5

Oldható szárazanyag-tartalom Brix-fokban megadva; oldható szárazanyag és titrálható savak aránya 100 ml termékben, Brix-fok/milliekvivalensben megadva; gyümölcshús 8 mm-es hegyű penetrométerrel mért keménysége kg/0,5 cm2-ben megadva.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

Az előállítás minden egyes szakasza, a termesztéstől a betakarításig, a meghatározott földrajzi területen történik.

3.6. A szeletelésre, az aprításra, a csomagolásra stb. vonatkozó egyedi szabályok

—

3.7. A címkézésre vonatkozó egyedi szabályok

A termék címkéjén, egyazon látómezőben kell feltüntetni az „indicazione geografica protetta” (oltalom alatt álló földrajzi jelzés) szöveget, a közösségi szimbólumot és az ábra szerinti „Pescabivona” elnevezésből álló logót.

Megengedett olyan magántulajdonban lévő márkajelzésekre utaló jelölések használata, amelyeknek nincs dicsérő vagy a fogyasztókat megtévesztő jelentése, amennyiben azok a „Pescabivona” logójánál kisebbek.

4. A földrajzi terület tömör meghatározása

A „Pescabivona” OFJ előállítási területe Bivona (AG) és más, vele szomszédos települések, úgymint Alessandria della Rocca (AG), S. Stefano Quisquina (AG), S. Biagio Platani (AG) és Palazzo Adriano (PA) egyes részeit foglalja magában.

5. Kapcsolat a földrajzi területtel

5.1. A földrajzi terület sajátosságai

A földrajzi terület Szicília szárazföldi részén helyezkedik el, a Monti Sicani hegység által védett dombos-hegyes vidéken, a Magazzolo folyó vízgyűjtő területén. Az őszi-téli-tavaszi időszakban a terület éghajlata enyhe, a téli legalacsonyabb hőmérséklet képes a megfelelő hidegszükséglet biztosítására, a nyár száraz és rendkívül meleg. A területen talajtani szempontból jellemzően regosol, barnaföld és vertisol található. A porózus, jó vízáteresztő képességű, semleges vagy lúgos kémhatású talaj vastagsága az átlagos és a mély között változik.

5.2. A termék sajátosságai

A „Pescabivona” fő sajátosságai a terméshéj korlátozott kiterjedésű, 50%-nál nem nagyobb területén meglévő piros fedőszín és a magas cukor/sav aránnyal jellemezhető, határozottan kemény és rendkívül édes gyümölcshús. A négy ökotípus érési időszaka június első felétől október végéig tart.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Pescabivona” OFJ elismerése iránti kérelem alapjául a fogyasztók által a termék hírnevéhez társított jellemzők szolgálnak: a terméshéj korlátozott, 50%-nál kisebb területén meglévő piros fedőszín, a gyümölcs magas cukor/sav aránynak köszönhető rendkívül édes, kellemes íze, továbbá a kemény gyümölcshús. Az érési időszak négy ökotípus szerinti megoszlásának köszönhetően az évnek olyan szakaszaiban is kiváló minőségű termék előállítása válik lehetővé, amikor egyébként – lényegében a klímára visszavezethető okoknál fogva – az őszibarack-kínálat és a gyümölcs minősége egyaránt visszaesik.

Az érintett földrajzi területen az '50-es évek óta termesztenek őszibarackot, és az első szakosodott őszibarack-ültetvényeket Bivonától északra telepítették, a magról termesztett, legjobb helyi fajták szaporítóanyagként történő felhasználásával. A különböző fajták közül az egyik különösen nemesnek bizonyult: az érési időpontjának megfelelően az Agostina (augusztusi) nevet kapta. Idővel az előállítási területen az őszibarack-termesztés iránti elhivatottságnak köszönhetően a termelők további három ökotípust nemesítettek, ezek a következők: a közepes érésű Murtiddara és Bianca, illetve a késői érésű Settembrina.

A „Pescabivona” és az előállítási terület kapcsolatának megértése szempontjából hasznosnak bizonyuló kulturális hivatkozásokat is találunk. A „Pescabivona” hírneve az érintett földrajzi terület történelmén, hagyományain és gazdaságán is érezhető. Ezt bizonyítják a Bivonában 1984 óta évente megrendezésre kerülő búcsú alkalmával a fogyasztóktól érkező pozitív visszajelzések, továbbá a tudományos, illetve az ismeretterjesztő irodalomban fellelhető kiadványok. Az „A Bivona c’è una pesca a polpa bianca che…”, (Bivonában létezik egy fehér húsú őszibarack, amely...) című (a „L’informatore Agrario” című folyóiratban – Verona, XXXVIII (24), 1982. évf. – megjelent) cikk szerint, organoleptikus (érzékszervi) tulajdonságainak köszönhetően a nagyobb szicíliai városokban egy bizonyos piacot ellátni képes „Pescabivona” barackot a legjelentősebb szicíliai fehér húsú őszibarackfajták között tartják számon. A „Vecchie” varietà per una nuova peschicoltura in Sicilia” (Régi barackfajták az új őszibarack-termesztésben Szicíliában) című (Supplemento all’Informatore Agrario (a L’Informatore agrario melléklete) 2006/27. sz.), a szicíliai őszibarack jellemzőit a nemzetközi őszibarack termesztett fajtáival összevető cikk említést tesz a „Pescabivona” saját ökotípusairól, és hangsúlyozza a termelőknek az őshonos fajták valorizálása érdekében tett erőfeszítéseit. Végül pedig turisztikai folyóiratokban megjelent cikkek méltatják Szicília szóban forgó területének az őszibarack-termesztés iránti elhivatottságát – az „őszibarack fővárosának” becézett, a „Pescabivona” elnevezésének és hírnevének kiindulópontjául szolgáló – Bivona helyiség ismertetésével egyidejűleg szólnak a gyümölcs jelentőségéről (Terre del vino (Borvidékek), „Ha il sapore dell’autunno la pesca di Bivona” („A Bivona-i barack az ősz ízét idézi”), 2007. októberi, 10. szám, 80. oldal; laRepubblica.it - „In gita a Bivona per fare un pieno di pesche doc” („Bivonai kirándulás egy jókora adag őszibarackért”) 2012.08.24.; http://www.lafrecciaverde.it - „Agroalimentare: Pescabivona – una storia nata lungo il Magazzolo”, („Agroalimentare: Pescabivona – történet a Magazzolo folyó partjáról”) 2010.11.20.).

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

Vagy

közvetlenül az olasz mezőgazdasági és erdészeti minisztérium honlapján (www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di produzione all'Esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) Lásd a 2. lábjegyzetet.